recursal/SuperWikiNEXT-32B huggingface dataset:
Schéma zbernicovej topológie
**Zbernicová topológia** (ang. *Bus topology*) je spôsob zapojenia počítačov do počítačovej siete. Spojenie sprostredkováva jediné prenosové médium (zbernica), ku ktorému sú pripojené všetky uzly siete (koncové počítače).

Zbernica je jednoduché zapojenie, má nízke zriaďovacie náklady, ale má aj nevýhody. Problém nastane, keď chcú dva klienty na sieti vysielať v rovnakej chvíli, vtedy vzniká kolízia. Vzhľadom na to, že sa táto situácia stáva veľmi často, musia mať systémy, ktoré používajú k vzájomnej komunikácii zbernicovú topológiu implementovanú schému, ktorá zabezpečí, že takéto kolízie nenastanú. V počítačových sieťach sa používa tzv. systém náhodného prístupu (CSMA), ktorý sa snaží kolíziám predchádzať a v prípade, že nastanú, tak ich rieši.

Výhody a nevýhody zbernicovej topológie
---------------------------------------

### Výhody

* Jednoduchá realizácia a ľahké rozšírenie už existujúcej siete.
* Nevyžaduje veľké množstvo káblov, ako napr. hviezdicová sieť.
* Všetky zariadenia sú navzájom prepojené a teda spolu komunikujú.
* Je vhodná pre malé alebo dočasné siete, ktoré nevyžadujú veľkú rýchlosť prenosu.
* Koaxiálny kábel je na oboch koncoch zakončený impedančný prispôsobením.
* Nízka zriaďovacia cena

### Nevýhody

* Komplikované odstraňovanie chýb, problematické lokalizovanie poruchy vedenia.
* Obmedzená dĺžka káblu a počtu staníc.
* Ak nastane nejaký problém s káblom, prestane fungovať celá sieť.
* Výkon celej siete značne klesá pri väčšom počte staníc alebo pri veľkej prevádzke.
* Malá prenosová rýchlosť.

Pozri aj
--------

* Hviezdicová topológia
* Prstencová topológia
* Stromová topológia

Zdroj
-----

* *Tento článok je čiastočný alebo úplný preklad článku Sběrnicová topologie na českej Wikipédii.*
**Zorán Sztevanovity** (pôvodne *Zoran Stevanović*; \* 4. marec 1942, Belehrad) je maďarský spevák a gitarista srbského pôvodu.

Životopis a kariéra
-------------------

Jeho rodičia boli diplomati a od roku 1948 vykonávali svoju misiu v Budapešti, kde už Zorán zostal. Jeho brat Dušan (maď. Sztevanovity Dusán) je známym maďarským skladateľom, textárom a dramaturgom. Má dve deti Zoltána a Sandru.

V roku 1960 založil skupinu Zenith a Metro. Svoju sólovú kariéru odštartoval v roku 1963 pesničkami Számum a Summertime v národnej súťaži talentov Ki mit tud? (doslova: Kto čo vie?) a zvíťazil. V roku 1991 zaznamenal ďalší zo svojich úspechov s pesničkou „A szerelemnek múlnia kell". Patrí medzi najvýznamnejších maďarských spevákov.

Diskografia
-----------

* *Zorán* (1977)
* *Zorán II.* (1978)
* *Zorán III.* (1979)
* *Tizenegy dal* (1982)
* *Édes évek* (1985)
* *Szép holnap* (1987)
* *Az élet dolgai* (1991)
* *Majd egyszer* (1995)
* *Az ablak mellett* (1999)
* *Így alakult* (2001)
* *Zorán* (2002)
* *A körben* (2004
* *Közös szavakból* (2006)
* *Zorán antológia* (2010) DVD
* *Körtánc – Kóló* (2011)
* *Aréna 2011* (2012)
* *Egypár barát* (2013)

Externé odkazy
--------------

* Oficiálna stránka
* Zorán na port.hu
* Zorán na music.hu

Zdroj
-----

* Tardos Péter: Rock Lexikon – bővített kiadás, Zeneműkiadó (1982)

Autoritné údaje: * ISNI: 0000 0001 2965 2860
* PIM: PIM122837
* VIAF: 121462251
**Éetión** (starogr. Ἠετίων – Éetión) je v gréckej mytológii vládca Kilíkie. Otec Andromachy a siedmich synov. 

V Homérovej Iliade je Éetión vládca Kilíkie, mýtickej krajiny nachádzajúcej sa južne od Tróje, niekde na juhovýchode Malej Ázie. Sídelným mestom Éetióna boli mýsijské Théby pri úpätí vrchu Plakos. Stal sa otcom siedmich synov a dcéry Andromachy, ktorá sa vydala za Hektora syna trójskeho kráľa Priama. Všetci žili šťastne až do dňa, keď sa na brehoch Tróady vylodilo achájske vojsko, aby dobylo Tróju.

Počas tejto vojny sa Éetión stal spojencom kráľa Priama, čo sa pre neho, ako aj pre jeho rodinu a krajinu stalo osudným. Za jediný deň zabil achájsky vojvodca Achilles Éetióna a všetkých jeho sedem synov a potom zničil celú jeho krajinu. Jeho manželku usmrtila bohyňa Artemis. Achilles mŕtvemu Éetiónovi ponechal brnenie, pretože cítil pred ním rešpekt a jeho telo nechal spáliť v plnej zbroji. Keď sa o tomto nešťastí dozvedela dcéra Andromaché veľmi trpela a mala zlé predtuchy, že sa to stane aj jej manželovi. 

Jej neblahá predtucha sa nanešťastie naplnila. Hektor po hrdinskom boji s Achillom padol a po ňom padla aj Trója. Pri dobýjaní Tróje vytrhol z náručia Adromachy jej malého synčeka Astyanakta nejaký achájsky vojak a zhodil ho z trójskej hradby. Andromachu zajal Neoptolemos, ktorý ju zneuctil a odviedol ako otrokyňu do Fthie. Nešťastná Adromaché potom zomrela ďaleko od svojich rodných Théb a od rozvalín Tróje, kde stratila svojich najdrahších.

Referencie
----------

1. 1 2  Homér, *Iliada*, 6,390.
2. 1 2  Homér, *Iliada*, 6,414.

Literatúra
----------

* ZAMAROVSKÝ, Vojtech. *Bohovia a hrdinovia antických bájí*. [s.l.] : Perfekt, 2007. ISBN 80-8046-203-8. (slovenský jazyk)
**R** je programovací jazyk a prostredie určené pre štatistickú analýzu dát a ich grafické zobrazenie. Ide o implementáciu programovacieho jazyka S pod slobodnú licenciu. V súčasnosti jazyk R, vzhľadom na to že je bezplatný, už počtom užívateľov predbehol jazyk S a stal sa prakticky štandardom v mnohých oblastiach štatistiky.

Používa sa z príkazového riadku, existuje však niekoľko front-endov s grafickým rozhraním ako RKWard, Rstudio, R Commander alebo rozšírenie do OpenOffice.org Calcu R4Calc.

R taktiež býva prepojované či využívané v komerčných softwaroch, napr. v prostredí SPSS môžu užívatenia priamo písať a spúšťať programy v jazyku R nad otvorenými dátami.

Súčasťou inštalácie R je sada základných balíkov a ďalších viac než 16 000 (k januáru 2021) je k dispozícii na webových stránkach Comprehensive R Archive Network (CRAN), Bioconductor, Omegahit, GitHub a iných úložištiach. Funkcie prostredia R je možné rozšíriť pomocou knižníc označovaných ako balíčky (packages). V januári 2021 ich bolo v centrálnom repozitári CRAN k dispozícii 16 980. Príkladom často používaného balíčku je ggplot2 pre vizualizáciu dát.

Referencie
----------

1. ↑   *The Comprehensive R Archive Network* [online]. cran.r-project.org, [cit. 2021-01-21]. Dostupné online.
2. ↑   *Bioconductor - Home* [online]. www.bioconductor.org, [cit. 2021-01-21]. Dostupné online. (po anglicky)
3. ↑   *The Omega Project for Statistical Computing* [online]. www.omegahat.net, [cit. 2021-01-21]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **R (programovací jazyk)**

Zdroj
-----

* *Tento článok je čiastočný alebo úplný preklad článku R (programovací jazyk) na českej Wikipédii.*

| * z
* d
* u
Významné programovacie jazyky |
| --- |
| 
* Ada
* ALGOL
* APL
* AWK
* BASIC
* C
* C++
* C#
* COBOL
* D
* Eiffel
* Erlang
* F#
* Forth
* Fortran
* Go
* Haskell
* IDL
* Java
* JavaScript
* JSI
* Kotlin
* Lisp
* Logo
* Lua
* ML
* Objective-C
* Object Pascal (Delphi)
* Pascal
* Perl
* PHP
* PL/I
* PL/M
* PL/SQL
* Prolog
* Python
* R
* Ruby
* Rust
* SAS
* Scratch
* sh
* Scheme
* Simula
* Smalltalk
* SQL
* Swift
* Visual Basic

 |
Pohľad na vežu.
**Reyersova veža** (franc. Tour Reyers, hol. Reyerstoren) je telekomunikačná veža, ktorá sa nachádza na východe bruselského regiónu, vedľa Reyersovho bulváru a sídla frankofónnej a flámskej televízie. Veža sa nachádza na území obce Schaerbeek.

Pred dokončením tohto vysielača slúžil na šírenie televízneho a rádiového signálu Palác Flagey, nachádzajúci sa v južnej časti belgickej metropoly. Plány na vybudovanie novej, modernejšej veže a nového zázemia pre štátnu televíziu a rozhlas sa objavili v roku 1963. Následne prebehla súťaž na novú vežu, v rámci ktorej bolo predstavených celkom 5 návrhov. 

Veža bola dokončená v roku 1979 a tvorí ju mohutný betónový stĺp, ktorého výška je 70 metrov. Na jej vrchole je umiestnený tanier s priemerom 34 m. Tanier bol najprv zostavený na zemi a potom pri dokončení veže vyzdvihnutý do výšky niekoľkých desiatok metrov. Spolu s tanierom a anténami má veža výšku 89 metrov.

Iné projekty
------------

Commons
* Spolupracuj na Commons Commons ponúka multimediálne súbory na tému **Reyersova veža**

Zdroj
-----

*Tento článok je čiastočný alebo úplný preklad článku Reyersova věž na českej Wikipédii.*


|  |  |
| --- | --- |
| Portal | Belgický portál |
Súradnice: 43°02′16″S 76°08′02″Z﻿ / ﻿43,037669°S 76,133989°Z﻿ / 43.037669; -76.133989

Syracuse University
**Syracuse University** je súkromná vysoká škola zameraná na výskum. Bola založená v roku 1870 a sídli v meste Syracuse v americkom štáte New York.

Univerzita je obzvlášť známa vďaka výskumu a výučbe odborov architektúra, podnikateľstvo, informačné technológie, tvorivé písanie a verejné záležitosti. Od roku 1966 je členom Asociácie amerických univerzít (Association of American Universities).

Šport
-----

Športové tímy školy sa nazývajú *Syracuse University Orange*.

Významní absolventi
-------------------

* Joe Biden – politik, 46. prezident USA
* Peter Falk – herec
* William James – psychológ, spoluzakladateľ vedeckej a empirickej psychológie
* Frank Langella – herec
* Story Musgrave – astronaut
* Lou Reed – rockový spevák a gitarista

Iné projekty
------------

Commons
* Spolupracuj na Commons Commons ponúka multimediálne súbory na tému **Syracuse University**

Externé odkazy
--------------

* Oficiálna stránka

Zdroj
-----

*Tento článok je čiastočný alebo úplný preklad článku Syracuse University na českej Wikipédii.*
Súradnice: 48°08′53″S 17°09′08″V﻿ / ﻿48,148181°S 17,152293°V﻿ / 48.148181; 17.152293

Sídlo na Prievozskej 32 v Bratislave
**Slovenská obchodná inšpekcia** skratka (**SOI**) je orgán štátnej správy Slovenskej republiky podriadený Ministerstvu hospodárstva. Je „*všeobecný orgán trhového dozoru v ochrane spotrebiteľa na vnútornom trhu*". Okrem slovenských zákonov, nariadení vlády SR a výnosov jej ministerstviev SOI vykonáva inšpekciu aj v rámci dodržovania nariadení Európskej komisie a Európskeho parlamentu. Ústredným riaditeľom bol od 22. júla 2020 do 30. novembra 2022 Mgr. Marcel Suchár. Od 1. decembra 2022 je ústrednou riaditeľkou Mgr. RNDr. Nadežda Machútová.

Inšpekčná činnosť SOI
---------------------

V rámci svojej činnosti SOI „*Zisťuje [] najmä, či sa [výrobky a služby] predávajú a poskytujú bezpečné, v zhode s technickými požiadavkami, v správnej kvalite, množstve, miere, hmotnosti pri dodržaní cenových predpisov, či sú dodržané podmienky skladovania a dopravy, používanie overených určených meradiel, označovanie výrobkov cenami, dodržiavanie práv vyplývajúcich z duševného vlastníctva, dodržiavanie obchodných podmienok veriteľov a zmluvných podmienok pre spotrebiteľov, dodržiavanie ostatných podmienok na vykonávanie veľkoobchodnej, distribučnej, maloobchodnej činnosti a pri poskytovaní služieb ako aj dodržiavanie podmienok na poskytov anie spotrebiteľských úverov na diaľku podľa osobitného predpisu.*" V roku 2013 SOI vykonala 8504 kontrolných nákupov a skontrolovala 17 450 prevádzok. Nedostatky boli zistené u 23,97% prevádzok. 8504 kontrolných nákupov ukázalo 3,8% z nich nedostatky čo je o 1% menej než predošlý rok. Miera zdraženia bola 0,30€ na 100€. Oproti predošlému roku vzrástol počet podnetov v roku 2013 o 22%. V roku 2013 bolo uložených 5722 pokút a opatrení a vybratých 2,49 mil € na pokutách.

Organizácia SOI
---------------

Ústredného riaditeľa vymenúva a odvoláva minister hospodárstva. Ústredný inšpektorát sídli v Bratislave, každý z ôsmych krajov má svoj krajský inšpektorát sídliaci v krajskom meste.

Referencie
----------

1. 1 2 3 4 5 6 7 8 9 10 11 12   *Výročná správa SOI 2013* [online]. Slovenská obchodná inšpekcia, február 2014, [cit. 2015-02-05]. Dostupné online.
2. 1 2 3 4 5   *Postavenie SOI* [online]. Slovenská obchodná inšpekcia, [cit. 2015-02-05]. Dostupné online.
3. ↑   *Kontakt* [online]. Slovenská obchodná inšpekcia, [cit. 2015-02-05]. Dostupné online.
*Syrinx a boh Pan*, autor: Jean François de Troy (1679–1752)
**Syrinx** alebo **Sýrinx** (starogr. *Σῦριγξ*  – *Syrinx*/iný prepis *Sýrinx*, lat. *Syrinx*) je v gréckej mytológii nymfa, dcéra riečneho boha Ladóna.

Do najkrajšej nymfy arkádskych hôr Syringy sa zaľúbil odpudivý boh Pan. Keď ju raz prekvapil, jeho polozvierací výzor v nej vyvolal panický strach a dala sa pred ním na útek. V ceste jej ale náhle stála rieka jej otca, preto do nej skočila a prosila ho, aby jej pomohol. Ladón urobil čo bolo v jeho silách, život jej nezachránil, ale premenil ju na tŕstie a Pan, ktorý ju dohonil, objal už iba chvejúce sa steblá.

Nešťastný Pan si potom sadol na breh rieky a ako sedel, zavial vánok a z tŕstia začul akúsi clivú pieseň. Pomyslel si, že keď tŕstie vydáva také krásne zvuky, mohol by z neho vyrobiť hudobný nástroj a tak vytrhol z tŕstia pár stebiel, ktoré prerezal v kolienkach, nerovné časti pospájal a prilepil ich voskom. Keď potom do stebiel zafúkal, ozval sa krásny zvuk mnohohlasnej píšťaly. Novému hudobnému nástroju dal potom meno po svojej láske syrinx.

Referencie a bibliografia
-------------------------

1. 1 2 3  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 435.
2. 1 2  Ovidius, *Metamorphoses*, 1,689-712.
**Syrtis Major Planum** je "čierna škvrna" (albedo štruktúra) nachádzajúca sa na hranici medzi severnými nížinami a južnými pohoriami Marsu. Bola objavená na základe informácií z misie Mars Global Surveyor, z ktorých sa zistilo,že ide o štítový vulkán. Predtým sa verilo, že ide o rovinu, preto sa nazývala **Syrtis Major Planitia**. Čiernu farbu má kvôli prítomnosti bazaltových vulkanických hornín a relatívnemu nedostatku popola.

Geografia a geológia
--------------------

Syrtis Major má centrum na súradniciach 8,4°S, 69,5°V, rozširuje sa 1 500 km na sever od rovníka planéty s rozpätím 1 000 km zo západu na východ. Je obklopená obrovským úbočím od západného okraja Aerie so spádom 4 km až po východný okraj Isidis Planitia. Táto oblasť zahŕňa masívnu klenbu vysokú až 6 km na súradnici 310 °Z. Na väčšine povrchu Syrtis Major je sklon menší ako 1 °, ide o oveľa menšiu inklináciu ako v oblasti Tharsis. Ide o oblasť s rozlohou 350 x 150 km severojužného pretiahnutia, ktorá obsahuje kaldery Nili Patera a Meroe Patera s približnou hĺbkou 2 km. Dno týchto kaldier nie je na úrovni terénu obklopujúceho Syrtis Major. Dno Nili Patera obsahuje menej kráterov, pretože je mladšia. Väčšina hornín v Nili Patera je čadičového pôvodu, objavili sa aj stopy dacitu. Merania gravitačného poľa objavili gravitačnú anomáliu s centrom v súbore kaldier. Predpokladá sa, že ide o 600 x 300 km rozľahlý, severojužným smerom pretiahnutý, vyhasnutý magmatický kozub pod povrchom, ktorý obsahuje ťažké minerály (pravdepodobne ide o pyroxény, prítomnosť olivínu tiež nie je vylúčená) vyzrážané z magmy ešte pred erupciou. Množstvo kráterov určuje približný vek Syrtis Major na skorú hesperiansku epochu.

Objav a pomenovanie
-------------------

Názov Syrtis Major je odvodený od klasického rímskeho mena *Syrtis maior* pre záliv Sidra na pobreží Líbya.

Syrtis Major bola prvá zdokumentovaná povrchová štruktúra na inej planéte. Objavil ju Christiaan Huygens, ktorý ju zahrnul do svojich nákresov Marsu v roku 1659. Táto štruktúra bola pôvodne známa ako **Hourglassovo More**, ale dostala rôzne mená od rôznych kartografov. V roku 1840 vytvoril Johann Heinrich von Mädler zo svojich pozorovaní mapu Marsu, kde ju pomenoval ako **Atlantický kanál**. V mape od Richarda Proctora z roku 1867 je pomenovaná ako **Kaiserovo more** (podľa Fredericka Kaisera). Camille Flammarion ju pomenoval ako **Mer du Sablier**. Názov **Syrtis Major** zvolil Giovanni Schiaparelli, keď vytvoril mapu na základe pozorovaní počas priblíženia Marsu k Zemi v roku 1877.

Pozri aj
--------

* Zoznam nížin na Marse

Externé odkazy
--------------

* Mapa Google Mars - Syrtis Major Planum (po anglicky)
**Gymnázium Pavla Jozefa Šafárika** je stredná škola v Rožňave, zameraná na všeobecné vzdelanie v štvorročnom a osemročnom štúdiu. Nachádza sa na ulici Akademika Hronca 1.

Dejiny
------

Prvé gymnázium v Rožňave založili jezuiti v roku 1688. Otvorili 1. – 3. triedu latinskej školy a nazvali ju *Gymnasium Archiepiscopale* (Arcibiskupské gymnázium). V 1705 – 1714 bola jezuitská škola zatvorená. Od r. 1790 sa stala základom kráľovského vyššieho gymnázia *Regium gymnasium maius Rosnaviense*. Kvôli zrušeniu jezuitskej rehole v roku 1713 bolo gymnázium prevzaté františkáni, po nich premonštrátmi. Po rozpustení premonštrátskej rehole, na škole vyučovali svetskí kňazi. Niektorí z profesorov gymnázia boli členmi vedeckých a umeleckých spoločností v Budapešti a mnohí z nich boli aj významnými osobnosťami kultúry.

V rokoch 1904 – 1906 bola postavená nová budova Rímskokatolíckeho gymnázia (dnešného sídla Gymnázia P. J. Šafárika) podľa návrhov architekta M. Ungára. V roku 1920 sa Rímskokatolícke gymnázium premenovalo na Štátne reálne gymnázium. Dňa 2. júna 1945 bola budova zoštátnená a po oslobodení Slovenska bolo na škole štvorročné gymnázium, ktoré sa v roku 1953 pretransformovalo na Jedenásťročnú strednú školu. V roku 1961 sa škola premenovala na Strednú všeobecnovzdelávaciu školu a boli pridané aj triedy s vyučovacím jazykom maďarským. Od školského roku 1968/69 škola fungovala ako štvorročné gymnázium a v školskom roku 1997/1998 na škole pribudlo osemročné gymnázium.

Súčasnosť
---------

### Systém

V súčasnosti je na škole 21 tried, z toho 8 tried osemročného gymnázia, 5 tried päťročného bilingválneho štúdia, 4 triedy štvorročného gymnázia s vyučovacím jazykom slovenským a 4 triedy štvorročného gymnázia s vyučovacím jazykom maďarským. Školu navštevuje viac ako 400 žiakov.

### Projekty

Žiaci sa zapájajú do rôznych súťaží a projektov. Jedným z nich bol aj projekt Comenius, do ktorého sa zapojili školy z Belgicka a Španielska. Na škole prebiehajú dlhodobé projekty: Infovek, Zdravá škola, a projekt Školy budúcnosti, ktoré sú zamerané na skvalitnenie systému výučby na základných a stredných školách s podporou informačných a komunikačných technológií.

Známe osobnosti pôsobiace na gymnáziu
-------------------------------------

* Pavel Jozef Šafárik
* Samo Chalupka
* Samo Tomášik
* Karol Kuzmányi
* Janko Kráľ

Externé odkazy
--------------

* Oficiálna stránka školy

Súradnice: 48°39′49″S 20°31′51″V﻿ / ﻿48,663749°S 20,530843°V﻿ / 48.663749; 20.530843
Súradnice: 49°05′17″S 19°36′35″V﻿ / ﻿49,0881091°S 19,6096783°V﻿ / 49.0881091; 19.6096783

**Gymnázium Michala Miloslava Hodžu** je gymnázium v Liptovskom Mikuláši na Hodžovej ulici.

Budova gymnázia
---------------

### Hmotové a dispozičné riešenie

Gymnázium M. M. Hodžu je jednou z architektonicky najvýraznejších budov v Liptovskom Mikuláši. Pôvodne dvojkrídlová budova, v súčasnosti po novodobej prístavbe trojkrídlová budova, je na severnej strane kompozične dotvorená mohutnou vežou. Hlavná časť budovy – stredné krídlo, tak ako aj nová prístavba sú mohutné dvojtraktové budovy s chodbami do ulice a učebňami do dvora. Týmto riešením budova vytvára tiché priestory určené na výučbu, zatiaľ čo rušnejšie komunikačné priestory sú obrátené k takisto rušnej ulici. Severné krídlo tvorí telocvičňa v prízemí (malá gymnastická, pôvodne jedáleň) a veľká telocvičňa nad ňou, určená na spoločenské športy. Obe krídla stoja na vysokej kamennej podmurovke. Novodobé južné krídlo budovy sa snaží farebnosťou nadviazať na pôvodnú budovu. Pôsobí však oveľa ľahším dojmom, keďže mohutné murované múry pôvodnej budovy sú tu nahradené ľahším presklenným skeletom. Celkovo pôsobia novo.

### Vplyvy na dielo

Prvé gymnázium v Liptovskej stolici dokončili až v roku vzniku prvej ČSR (1918) a dali mu meno M. M. Hodžu, ale začali ho stavať ešte za Rakúsko-Uhorska v rokoch 1914 – 1916 podľa návrhu maďarských architektov Zoltána Bálinta a Lajosa Jámbora. Hoci sa jeho architektúra mala priblížiť ornamentikou fasád miestnemu folklóru, bola skôr variantom budapeštianskej secesie s jej záľubou v tehlových rámovaniach a ornamentoch, ktoré tu sú tvorené červenými tehlami na bielom podklade budovy. So strechou, pôvodne zelenej farby tak tvorili tri farby maďarskej trikolóry.

V tvorbe Zoltána Bálinta a Lajosa Jámbora sa nepopierateľne prejavuje vplyv Edmunda Lechnera. Treba priznať, že Lechner pôsobil takým silným dojmom na umelecké myslenie a spôsob tvorby, že poznačil celkový charakter doby. Smerodajná zásada tohto hnutia spočívala v integrovaní ľudovej tvorby a historických koreňov do modernej architektúry. Lajos Jámbor Zoltánom Bálintom a bol architektom, ktorý nadväzoval na tento umelecký program.

Použitá literatúra
------------------

* Dulla M. Moravčíková H.: *Architektúra Slovenska v 20. storočí*, Slovart, Bratislava 2002

Referencie
----------

1. 1 2  mikulas.sk
2. ↑  slovakia.travel

Externé odkazy
--------------

* Oficiálne stránky

Súradnice: 49°05′17″S 19°36′36″V﻿ / ﻿49,088184°S 19,609877°V﻿ / 49.088184; 19.609877
**Gymnázium svätého Františka z Assisi** **v Žiline** je katolícke gymnázium, ktorého zriaďovateľom sú Školské sestry sv. Františka z Assisi.

Vzniklo v roku 1991 ako štvorročné gymnázium. V súčasnosti funguje ako štvorročné a osemročné gymnázium. 

Gymnázium sv. Františka je prestížnou školou, ktorá okrem dôrazu na vysokú úroveň vzdelania, kladie dôraz na výchovnú zložku jej žiakov. Žiaci dosahujú výborné výsledky vo vzdelávaní a umiestňujú sa na popredných miestach v rôznych vedomostných a športových súťažiach. Pre žiakov škola organizuje exkurzie, výlety a poznávacie pobyty. 

Gymnázium získalo certifikát oprávňujúci poskytovať program DOFE – celosvetovo uznávaný a rozvojový program, ktorý dáva mladým ľuďom vo veku od 14 do 24 rokov šancu rozvinúť svoje schopnosti, naplniť svoj potenciál a pomôcť uspieť v živote. Absolventi programu DOFE môžu získať bronzový, strieborný alebo zlatý odznak úspešného absolventa medzinárodnej ceny vojvodu z Edinburghu. Absolventi gymnázia sú pripravovaní na štúdium na všetky druhy vysokých škôl a univerzít doma i v zahraničí.

Externé odkazy
--------------

* Oficiálna stránka gymnáziaSúradnice: 49°13′34″S 18°44′09″V﻿ / ﻿49,2262°S 18,735697°V﻿ / 49.2262; 18.735697
**Virgo Cluster Catalog** alebo **Virgo Cluster Catalogue** (skr. **VCC**, doslova *Katalóg kopy Panna*) je astronomický katalóg, ktorý obsahuje 2096 galaxií nachádzajúcich sa v Kope galaxií v Panne.

Rozkladá sa na ploche 140°2, ktorá je sústredená približne na kope Panna. V podstate by mal existovať úplný zoznam všetkých istých a možných členov kopy Panna bez ohľadu na morfologický typ. 1277 objektov katalógu patria určite do kopy Panna, 574 môžu patriť do kopy Panna a za 245 môžu byť pozadím Zwickyho galaxií.

Príklady
--------

| Meno | VCC označenie | Súhvezdie |
| --- | --- | --- |
| Messier 98 | VCC 92 | Vlasy Bereniky |
| Messier 100 | VCC 596 | Vlasy Bereniky |
| Messier 84 | VCC 763 | Panna |
| Messier 85 | VCC 798 | Vlasy Bereniky |
| Messier 86 | VCC 881 | Panna |
| Virgo A | VCC 1316 | Panna |

Galéria
-------

* VCC 92 - Messier 98
* VCC 596 - Messier 100
* VCC 763 - Messier 84
* VCC 798 - Messier 85
* VCC 881 - Messier 86
* VCC 1316 - Virgo A (Messier 87)

Pozri aj
--------

* Zoznam VCC objektov

Zdroj
-----


|  |  |
| --- | --- |
|  | Astronomický portál |

* *Tento článok je čiastočný alebo úplný preklad článku Katalog skupa Virga na chorvátskej Wikipédii.*
Štandardné rozlíšenie obrazovky
**SXGA+** (z anglického *Super XGA*) je štandard počítačových displejov s grafickým rozlíšením 1400 x 1050 pixelov. Tento štandard je bežne používaný na obrazovkách prenosných počítačov s uhlopriečkou 14 alebo 15 palcov. SXGA+ je tiež najvyššie rozlíšenie niektorých špičkových videoprojektorov.

Variant štandardu SXGA+ pre širokouhlé obrazovky je označovaný WSXGA+ a má rozlíšenie 1680 × 1050 pixelov.

Zdroj
-----

*Tento článok je čiastočný alebo úplný preklad článku Super Extended Graphics Array Plus na českej Wikipédii.*

| * z
* d
* u
Štandardy počítačových zobrazovacích zariadení |
| --- |
| Video Graphics Array | 
* QQVGA
* HQVGA
* QVGA
* WQVGA
* HVGA
* VGA
* WVGA
* FWVGA
* SVGA
* DVGA
* WSVGA

 |
| Extended Graphics Array | 
* XGA
* WXGA
* XGA+
* WXGA+
* SXGA
* SXGA+
* WSXGA
* UXGA
* WUXGA

 |
| Quad Extended Graphics Array | 
* QWXGA
* QXGA
* WQXGA
* QSXGA
* WQSXGA
* QUXGA
* WQUXGA

 |
| Hyper Extended Graphics Array | 
* HXGA
* WHXGA
* HSXGA
* WHSXGA
* HUXGA
* WHUXGA

 |
| High-Definition | 
* nHD
* qHD
* HD
* FHD
* QHD
* WQXGA
* UHD
* FUHD

 |
| Grafické adaptéry | 
* EGA
* CGA
* HGC
* MCGA
* MDA
* PGC

 |
Svetové dedičstvo UNESCOSvetové dedičstvo UNESCO

Delo v pevnosti
**Suomenlinna** (predtým *Viapori*, po švédsky *Sveaborg*) je námorná obranná pevnosť, rozkladajúca sa na ôsmich dodnes obývaných ostrovoch pred vjazdom do fínskeho hlavného mesta Helsinki. Má súčasne aj štatút predmestia Helsiniek. Päť ostrovov (Kustaanmiekka, Pikku Mustasaari, Iso Mustasaari, Länsi-Mustasaari a Susisaari) je spojených niekoľkými mostami (ďalšie tri sú Särkkä, Lonna a Pormestarinluodot). Plocha všetkých ostrovov je 0,8 km², žije tu približne 850 obyvateľov.

Dnešný názov *Suomenlinna* (po slovensky *Fínsky hrad*) dostala pevnosť až po získaní nezávislosti roku 1918, dovtedy sa používal švédsky názov *Sveaborg* (po slovensky *Švédsky hrad*).

Myšlienka vybudovať pevnosť vznikla roku 1721 po podpise Nystadskej zmluvy. Pevnosť začali budovať roku 1748 (Fínsko bolo v tom čase ešte súčasťou švédskeho kráľovstva), keď Peter Veľký založil Petrohrad a pevnosť Kronštadt a začal si tým nárokovať vplyv v Baltickom mori. Vďaka svojmu významu sa často nazývala Gibraltárom severu. Pri obsadení Fínska ruskou armádou 1808 pripadla pevnosť Rusku až po dohodnutej kapitulácii. 

Ostrovy, ktoré sú veľmi ľahko prístupné z Helsink, sú obľúbeným turistickým cieľom; na ostrovoch existuje niekoľko múzeí (čiastočne vo voľnej prírode), mnoho umelcov tu má svoje štúdiá. 

Roku 1991 bol komplex stavieb zaradený na zoznam svetového kultúrneho dedičstva UNESCO.

Iné projekty
------------

Commons
* Spolupracuj na Commons Commons ponúka multimediálne súbory na tému **Suomenlinna**

Externé odkazy
--------------

* Oficiálne stránky
* Fortress of Suomenlinna - UNESCO World Heritage Centre


|  |  |
| --- | --- |
| Portal | Fínsky portál |

| * z
* d
* u
Fínske pamiatky na zozname svetového dedičstva UNESCO |
| --- |
| 
* Suomenlinna
* Stará Rauma
* Kostol v Petäjävesi
* Verla
* Sammallahdenmäki (pohrebné miesto z doby bronzovej)
* Struveho geodetický oblúk
* Höga kusten / Kvarken

 | Vlajka Fínska |
Logo
Čítanie hybridného disku
**Super Audio Compact Disc** (**SACD**) je zvukový nosič vizuálne rovnaký ako klasický kompaktný disk. Ponúka však omnoho lepší zvukový komfort. Klasické CD ponúka frekvenčný rozsah do 20 kHz, SACD dokáže verne reprodukovať zvuk až do 100 kHz. Výhodou nosiča SACD je, že dokáže reprodukovať aj priestorový zvuk a vďaka dvom vrstvám určeným na záznam môže v sebe niesť súčasne aj klasické CD. Na úplne verné prehrávanie záznamu SACD je potrebné mať prehrávač, ktorý podporuje funkcie SACD a ekvivalentné hi-fi zariadenie. SACD v dobe svojho vzniku malo nielen ponúknuť vynikajúci zvuk hudobným poslucháčom, ale čiastočne aj vyriešiť prepady hudobného trhu. Nosič však v masovom meradle neuspel a stal sa skôr záležitosťou pre náročných poslucháčov.

Formát bol prvýkrát predstavený v roku 1999, vyvíjali ho spoločne firmy Sony a Philips, teda spoločnosti, ktoré vyvinuli aj klasický CD disk. Najväčším konkurentom formátu SACD je DVD-Audio.

Iné projekty
------------

Commons
* Spolupracuj na Commons Commons ponúka multimediálne súbory na tému **Super Audio CD**
Jednotka 680 Pendolino v stanici Praha hlavní nádraží
**SuperCity** (**SC**) je komerčné označenie pre druh vlakového spoja na úrovni expres prevádzkovaného v spolupráci Železničnej spoločnosti Slovensko a Českých dráh. Názov SC sa viaže k jednotkám, ktoré sú na tieto spoje vypravované, a to 680 Pendolino.

Prevádzka
---------

### Súčasnosť

V súčasnosti jazdia na území Slovenska dva páry spojov SC 240/241 a 242/243 (premávajú SC 243 v piatok (do Košíc) a SC 242 v sobotu (do Prahy) **Pendolino Košičan** na linke Košice - Poprad-Tatry - Žilina - Ostrava - Praha a späť.

### Minulosť

V minulosti bolo viacero pokusov o prevádzku týchto vlakov na Slovensku. Od decembra 2006 do decembra 2009 a od decembra 2010 do decembra 2011 premával jeden pár medzi Bratislavou, Brnom a Prahou ako SC Slovenská strela. Od decembra 2011 do júna 2012 taktiež premávali dva páry medzi Žilinou a Prahou.

Externé odkazy
--------------

* Pendolino na stránkach dopravcu ZSSK
* Pendolino na stránkach dopravcu ČD

| * z
* d
* u
Železničná osobná doprava na Slovensku |
| --- |
| Kategórie vlakov | 
* SuperCity
* Railjet xpress
* EuroCity
* EuroNight
* InterCity
* Expres
* Rýchlik
* Regionálny rýchlik
* Regional Express
* Zrýchlený vlak
* Osobný vlak

 |
| Správca infraštruktúry | 
* Železnice Slovenskej republiky (ŽSR)

 |
| Dopravcovia | 
* Železničná spoločnosť Slovensko (ZSSK)
* RegioJet (RJ)
* LEO Express (LE)
* ARRIVA vlaky
* Bratislavská regionálna koľajová spoločnosť (BRKS) (zrušená)

 |
| Grafikon vlakovej dopravy | 
* 1992/1993
* 1993/1994
* 1994/1995
* 1995/1996
* 1996/1997
* 1997/1998
* 1998/1999
* 1999/2000
* 2000/2001
* 2001/2002
* 2002/2003
* 2003/2004
* 2004/2005
* 2005/2006
* 2006/2007
* 2007/2008
* 2008/2009
* 2009/2010
* 2010/2011
* 2011/2012
* 2012/2013
* 2013/2014
* 2014/2015
* 2015/2016
* 2016/2017
* 2017/2018
* 2018/2019
* 2019/2020
* 2020/2021
* 2021/2022
* 2022/2023

 |
**Kratinos** (starogr. *Κρατίνος* – *Kratinos*) bol olympijský víťaz v zápasení dorastencov v roku 272 pred Kr.

Kratinos z achájskej Aigeiry zvíťazil na 127. olympijských hrách v zápasení dorastencov (palé paidón). V Olympii zaviedli túto disciplínu na 37. hrách v roku 632 pred Kr. a jej prvým víťazom bol Hipposthenes zo Sparty.

Olympijskí pretekári oceňovali zásluhy svojich trénerov a to niekedy aj manifestačne. Napríklad Kratinos si od hellanodikov vymohol, aby mu v olympijskej Altide dovolili postaviť vedľa vlastnej sochy aj sochu trénera. Obidve tieto sochy ešte v druhom storočí videl stáť cestovateľ Pausanias, ktorý o tom uvádza: „*Kratinos z achájskej Aigeiry bol najšvárnejší z chlapcov svojej doby, najlepšie zápasil, a keď premohol chlapcov v zápasení, Eliďanmi mu bolo dovolené, aby postavil vedľa svojej sochy aj sochu trénera. Sochu zhotovil sikyónsky Kantharos, syn Alexida, žiak Eutychida*".

Referencie a bibliografia
-------------------------

1. 1 2 3  Pausanias, *Periégésis tés Hellados*, 6,3,8.
2. 1 2  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 137.
3. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 247.
4. ↑  Eusebios, *Kronika* 2,193.

Pozri aj
--------

* Zoznam olympijských víťazov staroveku
**Krauxidas** alebo **Kraxilas** (starogr. *Κραυξίδας, Κραξίλας* – *Krauxidas, Kraxilas*) bol olympijský víťaz v jazdeckom preteku na koni v roku 648 pred Kr.

Na 33. olympijských hrách v roku 648 pred Kr. zaradili do programu hier jazdecké preteky na koni. Prvým víťazom tejto súťažnej disciplíny bol Krauxidas z tesálskeho Krannónu. Antické jazdecké preteky na koňoch sa od dnešných odlišovali. Jazdci namiesto sediel používali nanajvýš vlnené podložky; nepoužívali ostrohy ani strmene. Jazdili v chitónoch, výnimočne nahí a vždy bosí. Vlasy mali zvyčajne zviazané stuhou. Kone poháňali bičíkmi, korbáčmi alebo bodcami.

Staroveký grécky cestovateľ a spisovateľ Pausanias o zavedení nových olympijských súťažných disciplín v rokoch 680 pred Kr. a 648 pred Kr. uvádza: „*Počas dvadsiatej piatej olympiády prijali beh dospelých koní a za víťaza bol vyhlásený Téban Pagondas so svojim vozom. V ôsmej olympiáde po tejto prijali k hrám zápasníka v pankratiu a pretekárskeho koňa. Zvíťazil kôň krannónskeho Krauxida, a tých, ktorí sa dostavili k pankratiu, premohol syrakúzsky Lygdamis.*".

Referencie a bibliografia
-------------------------

1. ↑  Pausanias. *Pausaniás, cesta po Řecku I.*. Praha : nakladatelství Svoboda, 1973. 25-039-73. S. 378.
2. 1 2  Eusebios, *Eusebius Chronicle*.
3. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 247.
4. 1 2  Pausanias, *Periégésis tés Hellados*, 5,8,8.
5. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 157.

Pozri aj
--------

* Zoznam olympijských víťazov staroveku
**Biometria** je aplikácia bioštatistiky pre identifikáciu osôb podľa ich jedinečných fyzických znakov. Biometrické systémy identifikujú priamo osobu. Ide teda o určitú formu elektronického kľúča, kde kľúčom je samotný človek.

Biometria využíva jedinečné a opakovateľne identifikovateľné vlastnosti človeka (odtlačok prsta, črty tváre, DNA, tvar očného pozadia). Jednotlivé biometrické znaky človeka sa prevedú do elektronickej podoby a je s nimi možné narábať, ako s jedinečným kódom. Tieto údaje sú prenositeľné a overiteľné a je ich možné zakomponovať do identifikačných dokladov a pod. Základné biometrické údaje sa používali už skôr (výška, farba očí) napríklad v pasoch. Rozvoj informačných technológií umožnil sledovať aj oveľa zložitejšie šruktúry a tvary.

Biometrické črty
----------------

Výhodou biometrických čŕt na rozdiel od iných spôsobov identifikácie ľudí je ich univerzálnosť (sledovaný znak majú všetci ľudia), jedinečnosť (každý jedinec má črtu jednoznačne rozdielnu) a dá sa jej porovnaním jednoznačne identifikovať, stálosť (tieto črty sú v čase nemenné) - preto nemožno použiť ako črtu farbu vlasov.

* odtlačky prstov
* mapa žíl na dlani ruky
* mapa žíl prsta
* oko
	+ štruktúra očného pozadia (sietnica)
	+ štruktúra očnej dúhovky
* tvár
	+ poloha očí, nosa, uší
	+ rozmery hlavy
* ucho - jeho tvar
* hlas
* pach
* DNA

Čítanie biometrických čŕt
-------------------------

Pri čítaní musí byť zabezpečená:

* jednoznačnosť
* presnosť a spoľahlivosť
* odolnosť voči oklamaniu
* dostatočná rýchlosť snímania a spracovania

Použitie
--------

* dochádzkové systémy
* prístupové systémy
* identifikáciu osôb
* ochrana počítačov a sietí
**Krates** alebo **Kratés** (starogr. *Κράτης* – *Krates*, iný prepis *Kratés*) bol olympijský víťaz v behu na jedno stadion v 3. stor. pred Kr.

Krates z Alexandrie bol na 142. olympijských hrách v roku 212 pred Kr. korunovaný olivovým vencom za víťazstvo v behu na jedno stadion.Beh na vzdialenosť jedného stadia bol hlavným olympijským pretekom a menom jeho víťaza sa olympiáda (štvorročné obdobie) označovala. Zoznam týchto olympiád spoločne s ich víťazmi zostavili koncom 5. stor. pred Kr. a od 4. stor. pred Kr. ho grécki historici používali pri datovaní.

Zoznam olympijských víťazov (hlavne víťazov stadiodromu od 1. v roku 776 pred Kr. až po 249. olympiádu), a to i meno olympionika Kratea, uvádza historik Eusebios z Kaisareie vo svojom diele Kronika (starogr. *Παντοδαπὴ Ἱστορία* – *Pantodapé Historia*). Tento zoznam vyhotovoval hlavne z písomností Iulia Africana, autora diel, zachovaných prevažne vo fragmentoch.

Referencie a bibliografia
-------------------------

1. 1 2 3  Eusebios, *Kronika* 2,193.
2. ↑  Mark Golden. *Sport in the ancient world from A to Z*. London : Taylor & Francis, 2004. ISBN 0-203-49732-5. S. 158.
3. ↑  Vojtech Zamarovský. *Vzkriesenie Olympie*. Brat
islava : Šport, 1986. 77-043-86. S. 140.
4. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 425.
5. ↑  Josef Šusta. *Dějepisectví*. Praha : Nákl. Historického klubu, 1933. S. 9.

Pozri aj
--------

* Zoznam olympijských víťazov staroveku
Kravata

  

 O hmate v zápasení pozri *kravata (zápasenie).*
**Kravata** alebo zastarávajúco **viazanka** je odevný doplnok podlhovastého tvaru, ktorý sa nosí uviazaný pod krkom. 

Viac ako 350 rokov slúži ako súčasť pánskeho odevu. Nemá žiadnu praktickú funkciu, plní len estetickú funkciu pri obchodovaní alebo pri spoločenských akciách. Jej používanie upravuje etiketa. Kravata sa viaže ku košeliam so širokým golierom.

História a pôvod kravaty
------------------------

História kravaty siaha do doby tridsaťročnej vojny (1618 až 1648), kedy chorvátski žoldnieri v službách francúzskej armády nosili svoje tradičné šatky uviazané okolo krku, tým vzbudili záujem parížanov. Vzhľadom k miernemu rozdielu medzi chorvátskym slovom pre Chorváti, Hrvati a francúzskeho slova, Croates, nový druh odevu získal meno "cravat" - slovensky kravata. Nový módny doplnok oblečenia kravata začal ako módny výstrelok v Európe, keď muži a ženy nosili kusy látky uviazané okolo krku.

Ako viazať kravatu
------------------

Aj napriek tomu že je teoreticky možné vytvoriť až 85 variantov viazania kravaty, najbežnejších je týchto päť typov:

* windsorský uzol – pripisuje sa britskému kráľovi Eduardovi VIII.
* uzol Manhattan (polovičný windsorský uzol) – je módnejším variantom Widsorského uzlu
* uzol Pratt (Shelby uzol) – prvýkrát sa objavil v roku 1989
* uzol Long (Four in Hand) - bežný uzol
* uzol Princ Albert

Pozri aj
--------

* vesta (odev)
* sveter
* bunda
* kabát
* košeľa
* motýlik

Iné projekty
------------

WikicitátyCommons
* Spolupracuj na Wikicitátoch Wikicitáty ponúkajú citáty od alebo o **Kravata**
* Spolupracuj na Commons Commons ponúka multimediálne súbory na tému **Kravata**

Externé odkazy
--------------

* Viazanie kravaty - video návod
**Hyperbios** (starogr. *Ὑπέρβιος* – *Hyperbios*) bol v roku 420 pred Kr. olympijským víťazom v behu na jedno stadion.

Hyperbios zo Syrakúz bol na 90. olympijských hrách korunovaný olivovým vencom za víťazstvo v behu na jedno stadion. Podľa tradície sa beh na jedno stadion zaviedol už na počiatku hier, t. j. v roku 776 pred Kr. a zostal hlavným pretekom aj po zavedení ďalších súťažných disciplín. Menom víťaza tohto preteku sa označovala celá olympiáda.

Staroveký historik Diodoros zaznamenal jeho olympijské víťazstvo v súvislosti s datovaním jednotlivých vojenských zásahov (útoky na spojencov nepriateľa) a politických aktivít znepriatelených strán aténskej a spartskej koalície v jedenástom roku peloponézskej vojny. V roku 421 pred Kr. podpísali Aténčania a Sparťania 50 ročné prímerie, tzv. Nikiov mier. Grécky historik Thukydides uvádza, že „*šesť rokov a desať mesiacov sa obidve strany zdržiavali vpádov na územie toho druhého, ale v iných oblastiach sa usilovali (keďže prímerie pokladali za neisté) škodiť jeden druhému čo najväčšmi. Nakoniec boli nútení porušiť mier, uzavretý po desiatich rokoch bojov, a otvorene vyhlásiť vojnu."*

Referencie a bibliografia
-------------------------

1. 1 2  Diodoros, *Bibliotheca historia*, 12,77.
2. 1 2 3  Eusebios, *Kronika* 2,193.
3. ↑  Pausanias. *Pausaniás, cesta po Řecku I.*. Praha : nakladatelství Svoboda, 1973. 66-602-22-8.6. S. 377.
4. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 246.
5. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 140.
6. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 9.
7. ↑  Thukydides. *Dejiny peloponézskej vojny V-VIII*. Martin : THETIS, 2010. ISBN 978-80-970115-4-3. S. 90.

Pozri aj
--------

* Zoznam olympijských víťazov staroveku
Poloha ostrova Borðoy
Ostrov Borðoy na známke
**Borðoy** (dán.: *Bordø*, isl.: *Borðey*) je jeden z Faerských ostrovov. Má 95 km² a 5 002 obyvateľov.

Geografia
---------

Leží medzi ostrovmi Eysturoy, Kalsoy a Kunoy na západe a Viðoy, Svínoy a Fugloy na východe. Na ostrove je 23 vrcholov, z toho 5 hor. Najvyšší z nich je Lokki meriaci 755 m. Ďalšie hory Háfjall (647 m), Borðoyarnes (392 m), Depilsknúkur (680 m) a Hálgafelli (503 m).

Sú tu dva fjordy Borðoyarvík a Árnfjarðarvík.

### Mestá a obce

* Klaksvík 4 681 obyvateľov, druhé najväčšie mesto na Faerských ostrovoch
* Norðdepil 169 obyvateľov
* Norðoyri 72 obyvateľov
* Árnafjørður 59 obyvateľov
* Ánir 18 obyvateľov

Len 0,1 % rozlohy ostrova tvorí voda.

Doprava
-------

V roku 2006 bol postavený podmorský tunel Norðoyatunnilin meriaci 6 300 m, ktorý dnes spája Klaksvík a mesto Leirvík na ostrove Eysturoy. S ostrovom Kunoy a ostrovom Viðoy je spojený mostom. Jediný prístav na ostrove je v Klaksvíku.

Iné projekty
------------

Commons
* Spolupracuj na Commons Commons ponúka multimediálne súbory na tému **Borðoy**

| * z
* d
* u
Faerské ostrovy |
| --- |
| Borðoy ·  Eysturoy ·  Fugloy ·  Hestur ·  Kalsoy ·  Koltur ·  Kunoy ·  Lítla Dímun ·  Mykines ·  Nólsoy ·  Sandoy ·  Skúvoy ·  Stóra Dímun ·  Streymoy ·  Suðuroy ·  Svínoy ·  Vágar ·  Viðoy | Vlajka Faerských ostrovov |
**Krates** alebo **Kratés** (starogr. *Κράτης* – *Krates*, iný prepis: *Kratés*) bol olympijský víťaz súťaže hlásateľov v roku 396 pred Kr.

Krates z Élidy sa na 96. olympijských hrách v roku 396 pred Kr. presadil v novej disciplíne, a to v súťaži hlásateľov. V Olympii sa pôvodne v prvý deň hier hneď po prísahe športovcov vyhotovil oficiálny zoznam pretekárov, ktorý uvádzal ich mená, mená otcov, mená domovských miest (krajín) a názov disciplíny. Tento zoznam zapísali (vytesali) na bielu vápencovú dosku, ktorý potom hellanodikovia vystavili pred bránu Búleutéria. Vystavením dosky sa prvý deň hier oficiálne skončil.

Od roku 396 pred Kr. sa po prísahe konala súťaž trubačov a hlásateľov, ktorej víťaz mal právo asistovať hellanodikom pri hrách a hlavne oznamovať mená pretekárov a víťazov. Z olympijských hier je známy len jediný prípad (práve z týchto hier), keď sa odovzdávali dve ceny, t. j. osobitne pre trubača i hlásateľa.

Referencie a bibliografia
-------------------------

1. 1 2  Mark Golden. *Sport in the ancient world from A to Z*. London : Taylor & Francis, 2003. ISBN 0-203-49732-5. S. 44.
2. ↑  Eusebios, *Kronika* 2,193.
3. 1 2  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 127.

Pozri aj
--------

* Zoznam olympijských víťazov staroveku
Nízkofrekvenčný zosilňovač triedy Hi-Fi
**Zosilňovač** je elektronické zariadenie, modul, blok alebo súčiastka, ktorých úlohou je zvýšiť amplitúdu premenlivého elektrického signálu (napätie, prúd alebo oboje) tak, aby jeho ostatné charakteristiky (frekvenčné, fázové zloženie) zostali v rámci nejakého pracovného rozsahu podľa možnosti zachované. Toto zvýšenie amplitúdy sa nazýva **zosilnenie**. Miera zosilnenia sa nazýva zisk a vyjadruje sa ako pomer výkonu alebo amplitúdy signálu na výstupe obvodu voči výkonu (amplitúde) na vstupe.

Časový priebeh vstupného {\displaystyle v\_{i}(t)} *(modrá)* a výstupného napätia {\displaystyle v\_{o}(t)} *(červená)* ideálneho lineárneho zosilňovača s arbitrárnym signálom privedeným na vstup. V tomto prípade má zosilňovač napäťové zosilnenie 3 (zisk 9,5 dB), tzn. v každom okamihu platí {\displaystyle v\_{o}(t)=3v\_{i}(t)\,}.
Principiálna schéma zapojenia napäťového zosilňovača s bipolárnym NPN tranzistorom v zapojení so spoločným emitorom a kapacitnou väznou na vstupe aj výstupe
Zosilňovač s operačným zosilňovačom v neinvertujúcom zapojení. Napäťový zisk je definovaný pomerom odporov spätnoväzobných rezistorov R1 a R2. Zosilňovač je s priamou väzbou na vstupe aj výstupe, zosilňuje teda aj jednosmernú zložku vstupného napätia.
Elektrónkový nízkofrekvenčný zosilňovač s transformátorovou väzbou na výstupe.
Ako zosilňovač sa označuje aj komponent audiosústavy určenej na reprodukciu zvuku, ktorý spĺňa túto funkciu.

Rozdelenie zosilňovačov
-----------------------

### Podľa frekvencie

* nízkofrekvenčné
* vysokofrekvenčné
* medzifrekvenčné

### Podľa šírky pásma

* úzkopásmové
* širokopásmové

### Podľa druhu použitého aktívneho prvku

* elektrónkové (elektrónka ako aktívny prvok)
* tranzistorové (tranzistor ako aktívny prvok) – bipolárne, unipolárne
* integrované (integrovaný obvod ako aktívny prvok) – monolitické, hybridné

### Podľa väzby

* priama
* transformátorová
* kapacitná
* auto-transformátorová

### Podľa použitia

* zosilňovače prúdu (I)
* zosilňovače napätia (U)
* zosilňovače výkonu (P)

### Iné delenie

* oddeľovacie
* rezonančné
* jednosmerné

Pozri aj
--------

* operačný zosilňovač
* diferenciálny zosilňovač
* zisk (elektrotechnika)
* reproduktor (elektroakustický menič)

Iné projekty
------------

Commons
* Spolupracuj na Commons Commons ponúka multimediálne súbory na tému **Zosilňovač**

Externé odkazy
--------------

* Zesilovací obvody – text Tomáša Milerského, Střední škola polytechnická, Havířov

Autoritné údaje: * GND: 4063236-2
* LCCN: sh85004652
* NK ČR: ph136799
**Zoro Záhon**, celým menom **Zoroslav Záhon** (\* 7. január 1943, Piešťany) je slovenský režisér a herec. Brat herca Ľubomíra Záhona. Má dvoch synov, troch vnukov a vnučku. 

V súčasnosti žije v Bratislave a je na dôchodku.

Život
-----

Vyštudoval herectvo na bratislavskej VŠMU (1964). Dva roky hral v piešťanskom divadle, odkiaľ prešiel do bratislavskej televízie ako asistent réžie u režiséra Martina Hollého. V roku 1973 debutoval televíznym filmom *Cena života*. Od roku 1975 nakrúcal celovečerné filmy. Po smrti režiséra Vladimíra Bahnu dokončil jeho film Poéma o svedomí. Režíroval slovenské verzie koprodukčných filmov Smrť pána Golužu a Lev Tolstoj. Jeho najvýznamnejším filmom sa stala dráma *Pomocník* podľa úspešného románu Ladislava Balleka.

Filmografia
-----------

* 1975: Tetované časom
* 1978: Poéma o svedomí, dokončil po V. Bahnovi
* 1979: Choď a nelúč sa (herec: pilot)
* 1981: Pomocník
* 1986: Akcia Edelstein
* 1987: Začiatok sezóny
* 1989: Obyčajný špás (herec: riaditeľ)

Autoritné údaje: * ISNI: 0000 0000 5822 1210
* NK ČR: ola2002113886
* SNK: 160852
* VIAF: 84952583
**Dark ambient** je veľmi rozšírená odnož ambientu. Je pre neho typický temný a disonantný charakter skladieb. Vznikol počas 80. rokov 20. storočnica spolu s nástupom nových typov syntetizátorov a rozvinul sa napokon s vývojom nových počítačových technológií práce so zvukom v rámci najrôznejších elektronických hudobných foriem. Ide o štýl, ktorý má veľa tvárí a je často spájaný s ďalšími hudobnými žánrami, predovšetkým industrialom, noise atď. Termín ako taký možno použiť na všetky formy ambientnej hudby, ktorým sú v podtexte spoločné (okrem vyššie uvedených) charakteristiky typu *„zlovestný"*, *„osudový"*, či pocity ako *„osamelosť"*, *„izolovanosť"*, *„melanchólia"* a pod.

Dejiny
------

Dark ambient ako žáner nemá žiadneho zakladateľa a aj jeho názov vznikol až oveľa neskôr ako štýl samotný. Za nahrávky, ktoré predstavujú len akési korene tohto hudobného tvaru, možno považovať skladby vytvorené v rámci raného obdobie spolupráce Briana Ena a Roberta Frippa na albume *Evening Star* (1975).

Charakteristika
---------------

Vo všeobecnosti Dark ambient využíva ako organické, tak i obskúrne zvukové efekty. Možno sa stretnúť s gongom, perkusívnymi rytmami a často sa objavuje i upravený vokál. Atmosféra hrá veľkú úlohu a má predovšetkým introspektívny charakter. Okrem toho sa v mnohých prípadoch spája i s vizualizáciou.

Interpreti
----------

* Atrium Carceri
* Desiderii Marginis
* Drakhon
* Henrik Nordvargr Björkk
* Kammarheit
* Lustmord
* Morvranh
* New Risen Throne
* Nine Inch Nails
* Northaunt
* Raison d'Être

Vydavateľstvá
-------------

* Cold Meat Industry
* Cyclic Law
* Eternal Pride Productions
* Vaultworks

Referencie
----------

1. ↑  Werner, Peter. *Epsilon: Ambient Industrial* [online]. Music Hyperreal. Dostupné online.